《此君亭歌》
宋代·毛渐

玉堂视草儒林翁，暂凭熊轼来江东。
政成暇日开宴席，选胜共诣金仙宫。
幽亭虚敞竹森耸，低徊映日清阴重。
静坐爱此君，乃知雅尚人情同。
屏山叠石色苍翠，我疑巨灵掣断岷峨峰。
繁霜摧枯木，飞叶穿疏栊。
芳筵列时果，璀璨间青红。
羊肋细软蟹螯丰，兵厨酒善琥珀浓。
褫带就坐约烦礼，幅巾相向聊从容。
晤言与心契，至乐非丝桐。
高怀讵比晋七子，徒以散诞相夸雄。
饮余寓意对棋局，万事不足萦心胸。
人生天地间，宁异浮萍相值江湖中。
偶然会合复离散，东西南北随飘风。
须知此会不易得，为公更酹黄金钟。

作者简介：衢州江山人，字正仲。英宗治平四年进士。哲宗元祐初，累迁江东、两浙转运副使。时浙部水溢，疏通河道，水不为患。以秘阁校理为陕西转运使，摄帅泾原，日夜治军，破西夏兵于没烟寨。卒年五十九。